Document ID: 32005D0064

KOMISJONI OTSUS,
26. jaanuar 2005,
millega rakendatakse nõukogu direktiivi 92/65/EMÜ tunnustatud asutustele, instituutidele ja keskustele ettenähtud kasside, koerte ja valgetuhkrute importimise tingimuste suhtes
(teatavaks tehtud numbri K(2005) 118 all)
(EMPs kohaldatav tekst)
(2005/64/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu direktiivi 92/65/EMÜ (milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa I punktis osutatud ühenduse erieeskirjades sätestatud loomatervishoiunõudeid, ning nende impordiks ühendusse), (1) eriti selle artiklit 19,
ning arvestades järgmist:
(1)
Direktiivis 92/65/EMÜ sätestatakse loomatervishoiunõuded ühendusesiseseks kauplemiseks loomade, sperma, munarakkude ja embrüotega ning nende impordiks ühendusse. Selles direktiivis nähakse ette, et kasside, koerte ja valgetuhkrute impordi tingimused peavad olema vähemalt samaväärsed Euroopa Parlamendi ja nõukogu 26. mai 2003. aasta määruses (EÜ) nr 998/2003 (mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ) (2) sätestatud tingimustega. Kõnesolevate liikide mittekaubandusliku ja kaubandusliku liikumise suhtes kohaldatavate tingimuste võrdväärsuse eesmärk oli vältida pettust lemmikloomadega kauplemisel.
(2)
Kõnesolevate liikide liikumise puhul direktiivi 92/65/EMÜ kohaselt tunnustatud asutuste, instituutide ja keskuste vahel on pettuse oht tähtsusetu.
(3)
On vaja sätestada direktiivi 92/65/EMÜ kohaselt tunnustatud asutustele, instituutidele ja keskustele ettenähtud kasside, koerte ja valgetuhkrute importimise eritingimused.
(4)
On vaja kehtestada terviseohutuse näidissertifikaat tunnustatud asutustele, instituutidele ja keskustele ettenähtud kasside, koerte ja valgetuhkrute importimiseks.
(5)
Käesolevas otsuses ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 92/65/EMÜ kohaselt tunnustatud asutustele, instituutidele ja keskustele ettenähtud kasside, koerte ja valgetuhkrute import peab vastama järgmistele tingimustele:
a)
impordi lähtekohaks peab olema määruse (EÜ) nr 998/2003 II lisa B osa 2. jaos või C osas loetletud kolmas riik või territoorium ja
b)
kõnesolevatel loomadel peab olema käesoleva otsuse lisas kehtestatud tervisesertifikaadi näidisvormile vastav veterinaarsertifikaat.
Artikkel 2
Käesolevat otsust kohaldatakse alates 1. veebruarist 2005.
Artikkel 3
Käesolev otsus on adresseeritud liikmesriikidele.
Brüssel, 26. jaanuar 2005

Labels: 7
0
3
6